《丁卯冬季即事》
元代·王逢

庭树禽翻鸡唱初，缿筒钱罄老饕厨。
冰壶不忝元脩菜，箬叶何惭丙穴鱼。
一线漫长迷五色，寸阴真足助三余。
暖随水雾先春发，寒并冰山与岁除。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。